કેટલાક માણસો એવું માનીને ચાલે છે કે પોતાની લાગણીઓ છુપાવવી, પોતાના મનમાં ચાલી રહેલી વાત કોઈને ન કહેવી અથવા પોતાના દિલનો, મનનો એક્સેસ-તાગ-પહોંચ કોઈને ન આપવી એમાં બહુ મોટી બહાદુરી છે. ખરેખર પોતાની વાત કોઈને ન કહેવાથી શું સાબિત થઈ શકે ? ખરેખર વાત છુપાવવા માટે હિંમતની જરૂર જ નથી. જ્યારે તદ્દન શુદ્ધ લાગણીના સંબંધ હોય ત્યારે એક અગત્યની વાત એ છે કે બંને વ્યક્તિઓએ એકબીજાની સાથે સંપૂર્ણપણે મુક્ત મને વર્તવું જોઈએ. જેની સાથે આપણે ‘દોસ્તી’કે ‘પ્રેમનો દાવો કરતાં હોઈએ એ માણસ આપણને ‘ઓળખી’ જશે એવા ભય સાથે સંબંધ ક્યાં સુધી ટકી શકે ? કદાચ કોઈ ઓળખી જાય અથવા આપણે ઓળખવા દઈએ એ પછી જો એ વ્યક્તિના મનમાં રહેલી આપણી છાપ કે પ્રતિભા જોખમાઈ જવાની હોય તો બહેતર રસ્તો એજ છે કે એ આજે અને હમણાં થઈ જાય..જે પરિસ્થિતિ આવતી કાલે આવવાની જ છે એ પરિસ્થિતિનો સામનો આજે જ કેમ ન થઈ શકે ?